Ρεβύθια γιαχνί με καυκαλήθρες και ζοχούς
Φαγητό χορταστικό, νοσταλγικό και μαμαδίστικο. Συμμαγειρεμένα με καυκαλήθρες και ζοχούς, αυτά τα ρεβίθια γιαχνί είναι και καθημερινό, αλλά και τόσο επίσημο πιάτο!
200 γρ. ρεβύθια, μουλιασμένα αποβραδίς και στραγγισμένα, 2 κρεμμύδια ξερά, σε ψιλά καρέ, 1/2 κονσέρβα ντοματάκια ολόκληρα, χτυπημένα στον πολυκόφτη, ίσα να ψιλοκοπούν, 1 μάτσο καυκαλήθρες, καθαρισμένες, ψιλοκομμένες, 400 γρ. ζοχοί, καθαρισμένοι, χοντροκομμένοι, 1 κουτ. σούπας μπούκοβο γλυκό + 1/3 κουτ. γλυκού καυτερό, 2 κουτ. γλυκού χυμός λεμονιού, 70 ml ελαιόλαδο, αλάτι και φρεσκοτριμμένο πιπέρι
Για τα ρεβύθια γιαχνί με καυκαλήθρες και ζοχούς ξεκινάμε και σε μια βαθιά κατσαρόλα βάζουμε τα ρεβύθια, το κρεμμύδι και  800 ml νερό.Σκεπάζουμε με το καπάκι και βράζουμε σε μέτρια  φωτιά για 1 ώρα, μέχρι να μαλακώσουν τα ρεβύθια.Ρίχνουμε την ντομάτα, τους ζοχούς και  τις καυκαλήθρες, το μισό λάδι, τα μπούκοβα, αλάτι και πιπέρι, ανακατεύουμε και μαγειρεύουμε για άλλα 15 - 20 λεπτά, μέχρι να μαλακώσουν ελαφρώς τα χόρτα.Αποσύρουμε από τη φωτιά.Παίρνουμε από την κατσαρόλα 1/2 κουτάλα ζουμί μαζί με  ρεβίθια και χόρτα και τα αδειάζουμε στον πολυκόφτη.Προσθέτουμε το υπόλοιπο λάδι, το χυμό λεμονιού και χτυπάμε για 2 - 3 λεπτά, μέχρι να πολτοποιηθούν.Ρίχνουμε τον πολτό στα ρεβύθια, ανακατεύουμε καλά και βάζουμε το φαγητό να πάρει μια  βράση.Σερβίρουμε με ψωμί ή  παξιμάδια κρίθινα και φέτα βαρελίσια.Τα ρεβύθια γιαχνί με καυκαλήθρες και ζοχούς ταιριάζουν τέλεια και με  ψητά καλαμάρια ή χταπόδι.
Κρεμμύδι,Ντομάτα,Ρεβύθια